**Усвоени обрасци за барање на согласност за промена или дополнување на повеќе од 20% од програмскиот концепт од дозволата за ТВ и радио емитување**

Советот на Агенцијата на 23-та седница, одржана на 19 јули ги усвои обрасците за барање на согласност за промена или дополнување на повеќе од 20% од програмскиот концепт од дозволата за телевизиско и за радио емитување.

Согласно членот 67 ставови 6 и 7 од ЗААВМУ, радиодифузерот е должен да спроведува најмалку 80% од програмскиот концепт за кој му е издадена дозволата во текот на една недела. За промена или дополнување на програмскиот концепт повеќе од 20%, радиодифузерот мора да добие претходна согласност од Агенцијата. Барањата се доставуваат на обрасци изготвени од страна на Агенцијата, достапни на линковите:

[Образец\_ Барање на согласност за промена или дополнување на повеќе од 20% од програмскиот концепт од дозволата за телевизиско емитување](https://avmu.mk/wp-content/uploads/2023/07/%D0%91%D0%B0%D1%80%D0%B0%D1%9A%D0%B5-%D0%B7%D0%B0-%D0%BF%D1%80%D0%BE%D0%BC%D0%B5%D0%BD%D0%B0-%D0%BD%D0%B0-%D0%BA%D0%BE%D0%BD%D1%86%D0%B5%D0%BF%D1%82-%D0%A2%D0%92.docx)

[Образец\_ Барање на согласност за промена или дополнување на повеќе од 20% од програмскиот концепт од дозволата за радио емитување](https://avmu.mk/wp-content/uploads/2023/07/%D0%91%D0%B0%D1%80%D0%B0%D1%9A%D0%B5-%D0%B7%D0%B0-%D0%BF%D1%80%D0%BE%D0%BC%D0%B5%D0%BD%D0%B0-%D0%BD%D0%B0-%D0%BA%D0%BE%D0%BD%D1%86%D0%B5%D0%BF%D1%82-%D0%B7%D0%B0-%D0%A0%D0%90%D0%94%D0%98%D0%9E-%D1%84%D0%B8%D0%BD%D0%B0%D0%BB%D0%B5%D0%BD.docx)

**Отворена јавна расправа за Нацрт-правилникот за изменување и дополнување на Правилникот за минимални технички, просторни, финансиски и кадровски услови за добивање дозвола за радио и телевизиско емитување**

Советот на Агенцијата на 22-та седница одржана на 12 јули го донесе [Нацрт-правилникот за изменување и дополнување на Правилникот за минимални технички, просторни, финансиски и кадровски услови за добивање дозвола за радио и телевизиско емитување.](https://avmu.mk/wp-content/uploads/2023/07/NACRT-Pravilnik-po-sednica-za-objava-na-veb.docx)

Агенцијата ги повика сите радиодифузери и заинтересирани страни, со свои мислења и предлози да учествуваат во јавната расправа и истите во писмена форма да ги достават по електронски пат на е-адресата contact@avmu.mk.

**Јавната расправа трае 45 дена, заклучно со 28 август 2023 година.**

**Податоци за досегот на радиостаниците и за уделот во вкупната гледаност на телевизиските станици, aприл – jуни 2023 година**

За потребите на Агенцијата за аудио и аудиовизуелни медиумски услуги беше изработено истражување за досегот на радиостаниците и за уделот во вкупната гледаност на телевизиските станици, за периодот aприл – jуни 2023 година.

Податоците се добиени со истражување на јавното мислење и се однесуваат на: просечниот дневен и неделен досег на слушаноста на радиостаниците и на гледаноста на телевизиите; периодот од денот во кој испитаниците слушале радио/гледале телевизија; видот на програмската содржина што ја слушале/гледале во претходниот ден; учеството во вкупната гледаност за претходниот ден, и тоа удел во гледаноста на територијата на која телевизиите емитуваат програма и удел во вкупната гледаност; просечниот дневен и неделен досег на странските телевизии и др. Податоците за досегот на радиостаниците и за уделот во вкупната гледаност на ТВ станиците можат да се преземат на следниот [линк](https://avmu.mk/wp-content/uploads/2023/07/2.-%D0%9F%D0%BE%D0%B4%D0%B0%D1%82%D0%BE%D1%86%D0%B8-%D0%B7%D0%B0-%D0%B4%D0%BE%D1%81%D0%B5%D0%B3%D0%BE%D1%82-%D0%BD%D0%B0-%D1%80%D0%B0%D0%B4%D0%B8%D0%BE%D1%81%D1%82%D0%B0%D0%BD%D0%B8%D1%86%D0%B8%D1%82%D0%B5-%D0%B8-%D0%B7%D0%B0-%D1%83%D0%B4%D0%B5%D0%BB%D0%BE%D1%82-%D0%B2%D0%BE-%D0%B2%D0%BA%D1%83%D0%BF%D0%BD%D0%B0%D1%82%D0%B0-%D0%B3%D0%BB%D0%B5%D0%B4%D0%B0%D0%BD%D0%BE%D1%81%D1%82-%D0%BD%D0%B0-%D1%82%D0%B5%D0%BB%D0%B5%D0%B2%D0%B8%D0%B7%D0%B8%D1%81%D0%BA%D0%B8%D1%82%D0%B5-%D1%81%D1%82%D0%B0%D0%BD%D0%B8%D1%86%D0%B8-%D0%B7%D0%B0-%D0%BF%D0%B5%D1%80%D0%B8%D0%BE%D0%B4%D0%BE%D1%82-%D0%B0%D0%BF%D1%80%D0%B8%D0%BB-%D1%98%D1%83%D0%BD%D0%B8-2023.pdf).

**Објавени трошоците на директорот на Агенцијата за првата половина на 2023 година**

Агенцијата за аудио и аудиовизуелни медиумски услуги согласно заложбите за транспарентност и отчетност и следејќи ја воспоставената пракса на секои шест месеци да ги објавува трошоците на директорот д-р Зоран Трајчевски, на 7 јули ја извести јавноста дека директорот Трајчевски, при вршење на својата функција, во периодот од 01.01.2023 – 30.06.2023 година има направено трошоци во вкупен износ од 270.328,00 денари и тоа по следните ставки:

1. **Трошоци за репрезентација** (угостителски услуги со претставници на амбасади, членови на Советот на Агенцијата и деловни партнери) – 87.786,00 денари;
2. **Службен мобилен телефон** – 17.530,00 денари;
3. **Трошоци при патувања во странство** – 165.012,00 денари (59.287,00 денари за авионски билети и 105.725,00 денари за хотелско сместување и патни трошоци).

**Јули 2023 Бр.7**

**Анонимни закани кон директорот на АВМУ поради одбиено барање за одземање дозвола на ТВ Алсат М**

На 17 јули, Агенцијата за аудио и аудиовизуелни медиумски услуги ја извести јавноста дека на 13 јули, од страна на непознато лице, на мобилниот телефон на директорот на Агенцијата, д-р Зоран Трајчевски, се упатени пораки со заканувачка содржина.

Пораките се пратени откако Агенцијата, на седницата одржана на 11 јули, ја отфрли поднесената анонимна Иницијатива за одземање на дозволата на ТВ Алсат-М. Агенцијата ја разгледа доставената Иницијатива, меѓутоа се утврди дека не може да се пристапи до линковите кои беа посочени како наводен доказ дека Ве Ве Гроуп, сопственик на Алсат М ја злоупотребува телевизијата и врши притисок врз државните институции за остварување на своите бизнис потреби. Воедно, Иницијативата беше доставена како анонимна пријава и немаше можност да се извести подносителот да ги отстрани недостатоците во неа.

Во медиумската легислатива се јасно утврдени основите поради кои може да биде одземена дозволата на некое радио или телевизија, токму за постапувањето да не биде на произволна основа туку во точно определени случаи. Упатувањето заканувачки пораки поради неисполнето барање, засновано на лични желби и лични интереси претставува индивидуално психичко вознемирување и малтретирање и во случајов, притисок и директно загрозување на слободата на медиумите и на слободата на информирање и изразување.

Случајот е пријавен во Министерството за внатрешни работи и останатите надлежни институции, од каде се очекува брза разрешница, утврдување одговорност на лицето кое упатило закани и негово соодветно санкционирање. Воедно, известени се и релевантните меѓународни организации. Агенцијата се надева дека ваквите случаи во иднина нема да се повторат бидејќи рефлектираат не само врз медиумите туку и врз безбедноста и сигурноста на новинарите и медиумските работници.

**Соопштенија за јавност**

Агенцијата за аудио и аудиовизуелни медиумски услуги преку соопштенија за јавност во неколку наврати реагираше за напади и попречување на работата на новинари и медиумски работници.

На 7 јули беше осудено повлекувањето на текстот објавен и уреден од новинарот и уредник Жарко Настоски, во онлајн изданието на медиумот Слободен печат. Во соопштението беше посочено дека новинарите имаат право и обврска да информираат и да отвораат прашања кои се предмет на јавен интерес, особено кога станува збор за сомнежи за евентуални злоупотреби од страна на власта и носителите на јавни функции. Целосното повлекување на објавен текст не само што негативно се одразува на слободата на информирање и на слободата на изразување туку може да се толкува и како обид за цензура, што е изречно забрането според Уставот. Медиумите се самостојни во уредувачката политика, меѓутоа имаат и одговорност кон јавноста во насока на нејзино информирање. Оттука, неопходно е тие да ја почитуваат самостојноста, независноста и одговорноста на уредниците, новинарите и другите автори при креирањето содржина и да поттикнуваат истражувачко новинарство во согласност со професионалните стандарди на новинарската професија.

# Во врска со вербалниот и физички напад врз снимателот на ТВ 24, Иван Камчев кај Росоман, Агенцијата на 19 јули потсети дека сите видови на напади врз претставниците на медиумите се апсолутно неприфатливи и дека во ниту еден момент нивната безбедност не смее да биде доведена во прашање. Медиумските работници својата работа треба да ја извршуваат непречено, во согласност со професионалните стандарди и принципи утврдени во Кодексот на новинарите, вклучително и оние кои се однесуваат на начинот на информирање за време на несреќи.

На 25 јули, најостро беа осудени експлицитните закани упатени кон новинарката на ТВ Алсат-М, Рита Бехадини, од страна на физичко лице на социјалната мрежа „Фејсбук“. Во соопштението беше посочено дека е неопходно новинарите и медиумските работници да ја вршат својата работа непречено, без какви било заплашувања и притисоци. Заканите по живот, вклучително и оние на социјалните мрежи претставуваат кривично дело и надлежните органи треба да дејствуваат во насока на брзо разрешување на случајот и изрекување соодветни санкции.

На 28 јули најостро беше осудено попречувањето на новинарската екипа на ТВ Телма при нејзиното известување за седница на Судскиот совет на која учествуваа и експерти на оценувачката мисија на Европската Унија. Во соопштението беше потенцирано дека на новинарите и медиумските екипи треба да им се овозможи слободен пристап до сите настани, имајќи ја предвид нивната улога во информирањето за прашања од јавен интерес и во обезбедувањето транспарентност и одговорност на јавните органи. Работа на медиумските работници е да известуваат секогаш и од секаде, а обврска на институциите е тоа право да не им го попречува со цел да се заштити слободата на известување и јавно информирање.

**Надзори врз радиодифузери и оператори на јавни електронски комуникациски мрежи**

**Радиодифузери**

Агенцијата за аудио и аудиовизуелни медиумски услуги изврши редовен административен надзор врз сите 106 радиодифузери коишто емитуваат телевизиска или радио програма. Предмет на надзор беше обврската на радиодифузерите по втор пат оваа година (најдоцна до 30 јуни) на сопствената програма во ударните термини да ги објават податоците за сопственичка структура, уредништво и извори на финансирање во претходната година, и снимка од објавата да достават до Агенцијата во рок од 15 дена од денот на објавувањето. Со надзорот е констатирано дека оваа законска обврска не ја исполни само Радио ПРО-ФМ од Гостивар.

По службена должност, беше извршен вонреден административен надзор врз работата на ТВ Ирис со цел да се констатира дали е отстранета повредата на член 82 став 1 алинеја 2 од ЗААВМУ. Со вонредниот надзор е констатирано дека ТВ Ирис од Штип, престанала со емитување на програмскиот сервис повеќе од 30 дена поради технички, финансиски или други причини. Беше спроведен и контролен административен надзор врз Телевизија Ирис, со цел да се констатира дали радиодифузерот ја отстранил повредата на членот 82 став 1 алинеја 2 од ЗААВМУ, кој покажа дека телевизијата не започнала со емитување програма. Оттаму, на 1 август Советот на Агенцијата поради неемитување на програмски сервис повеќе од 30 дена поради технички, финансиски или други причини, донесе Одлука за одземање на дозволата за телевизиско емитување на ТРД ИРИС ДОО од Штип.

**Оператори на јавни електронски комуникациски мрежи**

За обврската на операторите на ЈЕКМ во програмскиот пакет којшто го реемитуваат задолжително и бесплатно да ги обезбедат програмските сервиси на јавниот радиодифузен сервис, како и за обврските за регистрација на програмски сервиси во Агенцијата и титлување на програмите коишто ги реемитуваат, извршен е редовен програмски надзор врз операторите Кабел-Л-Нет, Каблекалл, Инфел КТВ, Кабел, Телекабел и Пет Нет. При надзорите не се констатирани прекршувања.

Врз операторот на јавна електронска комуникациска Тотал ТВ од Скопје, Агенцијата изврши контролен програмски надзор за да утврди дали е постапено по претходно изречените мерки јавна опомена, упатени заради реемитување на програмски сервиси кои не се регистрирани во Агенцијата и обврската во програмскиот пакет којшто го реемитуваат задолжително и бесплатно да ги обезбедат програмските сервиси на јавниот радиодифузен сервис. При надзорите е констатирано дека операторот во својот програмски пакет ги нема обезбедено програмските сервиси на јавниот радиодифузен сервис „МРТ 2“, „МРТ 3“, „МРТ 4“ и „МРТ 5“.

**Изречени мерки јавна опомена**

Советот на Агенцијата на 23-та седница одржана на 19 јули, врз основа на констатации од извршени надзори, донесе две мерки за изрекување јавна опомена за радио Канал 77. Едната мерка јавна опомена беше изречена за необезбедување информации што треба да им се достапни на корисниците, додека втората мерка јавна опомена беше изречена заради необјавување податоци што треба да ги емитува на соодветно место за секоја содржина од програмскиот сервис.

Советот на Агенцијата на 22-та седница одржана на 11 јули, врз основа на констатации од извршени надзори, изрече три мерки јавна опомена за радиото Метрополис од Скопје, поради емитување спонзорирани вести, надминување на лимитот за рекламирање од 12 минути на еден реален час и поради необјавување податоци за импресум во целини од емитувани радиовести.

